《钤山》
清代·严廷珏

仙台对县门，长桥跨溪水。策杖作山行，翛然远城市。

登顿入薜萝，盘旋出碨礌。草木杂青黄，沙土明赤紫。

上有屋数间，荆榛连废址。当年分宜相，通籍仍归里。

始愿慕圣贤，诵法实居此。一意典坟间，九年冰雪里。

如何入阁后，顿易平生履。履霜不早戒，患由利熏始。

太阿一倒持，侵欲而崇侈。路人多侧目，奴辈竞希旨。

爪牙罗义儿，淫荒纵爱子。政必以贿成，忠必以谏死。

孽海徒自深，急流不知止。太阳忽回光，冰山奚足恃。

徒令大奸名，千秋入青史。读书期明理，理明讵若是。

十罪有余辜，故乡人不齿。草庐望依然，游人每回趾。

青松与白云，叹息蒙遗耻。

作者简介：严廷珏，字比玉，桐乡人。贡生，历官顺宁知府。有《小琅玕山馆诗存》。